De la începutul anului, cacaua s-a scumpit enorm. Marți, o tonă costa 10.000 de dolari. Cu un an în urmă, tona costa mai puţin de 3000 de dolari.
Piaţa mondială de cacao are câteva particularităţi care arată că ea nu funcţionează în beneficiul tuturor celor implicaţi. Principala particularitate este aceea că ţăranii cultivatori nu pot trăi de pe urma muncii lor. De decenii se reclamă sărăcia în care aceştia sunt siliţi să trăiască şi se relatează despre malnutriţie şi exploatarea copiilor ca forţă de muncă. Mereu s-a afirmat că situaţia lor s-ar ameliora dacă cacaua s-ar scumpi.
O altă particularitate: Numai două ţări, Coasta de Fildeş şi Ghana din vestul Africii, produc aproape două treimi din recolta mondială de cacao. În ciuda acestei poziţii excepţionale, ele nu au fost capabile să impună preţuri mai mari.
Recoltă slabă
Actuala scumpire este provocată de recolta foarte slabă. "În acest moment se estimează că recolta din Coasta de Fildeş şi Ghana s-a redus cu cel puţin o treime", a declarat Friedel Hütz-Adams, expert în materie de cacao la Institutul Südwind din Bonn, care se ocupă de comerţul mondial şi politica de dezvoltare. "Dat fiind că cele două ţări livrează peste 60 la sută din recolta mondială de cacao, a apărut un deficit notabil pe piaţă".
Recolta slabă a fost provocată de fenomenul climatic El Nino, potenţat de unii factori locali, a explicat Hütz-Adams. În regiunile tropicale, El Nino provoacă la intervale neregulate ploi care pot fi prea abundente sau insuficiente, în funcţie de zonă. Acelaşi fenomen meteo poate să şi amâne ploile, şi toate acestea dăunează recoltei. În Coasta de Fildeş şi în Ghana, fenomenul a fost agravat prin defrişarea pădurilor locale, a mai declarat Hütz-Adams.
Mulţi cultivatori de cacao sunt foarte săraci şi nu îşi pot permite să cumpere îngrăşăminte şi pesticide. De aceea asistă neajutoraţi la ce se întâmplă. "În Ghana, pe durata ultimului an mai întâi nu a plouat deloc, apoi atât de mult încât arborii de cacao au stat mult timp în apă. Aceasta a dus la îmbolnăvirea fructelor. Este o catastrofă", a afirmat Hütz-Adams
Uniunea Europeană este cea mai mare piaţă de desfacere pentru cacao. În statele UE se consumă aproximativ jumătate din producţia mondială, pe locul doi clasându-se SUA. Tot acolo se află şi marile concerne care fac din cacao ciocolată şi alte produse pe care le vând. Aceste concerne fac cel mai mare profit.
Cultivatorii au cel mai slab profit
Din fiecare euro plătit pentru o bucată de ciocolată, doar şapte cenţi merg la cultivatorii de cacao. Fabricanţii şi comercianţii îşi împart 80 de cenţi. Pentru a putea bine planifica această afacere de miliarde, producătorii de ciocolată cumpără cacaua cu mult timp înainte de a fi recoltată. La bursă astfel de afaceri, care se referă la livrări viitoare, se numesc Futures. Şi preţul mare din prezent este valabil pentru Futures.
În Coasta de Fildeş şi în Ghana, autorităţile naţionale în materie de cacao organizează vânzarea recoltei. Cu luni înainte de începerea sezonului de recoltă în octombrie, se vinde până la 80 la sută din producţie. "Tragic este că ţăranii din Coasta de Fildeş şi Ghana nu prea profită de sezonul actual, fiindcă recoltele s-au vândut înainte de scumpire". Majoritatea au vândut anul trecut la preţul de 1800 de dolari tona, şi acum se mai confruntă şi cu o recoltă slabă.
În prezent comercianţii din ţările producătoare mai mici depun eforturi pentru a strânge o cantitate cât mai mare de cacao. În funcţie de calitate şi de posibilităţile de transport, aceasta generează de pe acum scumpiri.
Ciocolata va rămâne scumpă
Preţul Futures la bursă arată că în următorii doi ani cacaua va rămâne scumpă, explică Hütz-Adams. "Preţul la bursă este chiar şi pentru livrări la finele anului 2025 de peste două ori mai mare, comparativ cu preţul de acum un an. Dacă reuşim să transferăm ţăranilor o mare parte din bani, atunci prezenta explozie a preţurilor poate fi o şansă".
Rămâne de văzut dacă problemele cultivatorilor, între care sărăcia, malnutriţia şi exploatarea copiilor, vor putea fi rezolvate. Actuala scumpire a fost provocată de lipsa ofertei şi nu de creşterea cererii pentru ciocolată în Asia.
"Da, în China şi India a crescut consumul de ciocolată. Dar ambele ţări luate împreună importă doar jumătate din cantitatea de cacao pe care o importă Germania", a arătat Hütz-Adams.
O scumpire suplimentară a ciocolatei în Europa este doar o chestiune de timp. "Deja înaintea Crăciunului din 2023, ciocolata s-a scumpit în Germania, sub motiv că s-a scumpit materia primă. Dar pe atunci ciocolata era făcută din cacao din recolta trecută, pe care producătorii au cumpărat-o la preţ avantajos", a mai afirmat expertul.